CELEX: 32021R1421
Language: fi
Date: 2021-08-30 00:00:00
Title: Komission asetus (EU) 2021/1421, annettu 30 päivänä elokuuta 2021, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätösstandardin IFRS 16 osalta (ETA: n kannalta merkityksellinen teksti)

31.8.2021   
               
               
                  FI
               
               
                  Euroopan unionin virallinen lehti
               
               
                  L 305/17
               
            
         KOMISSION ASETUS (EU) 2021/1421,
         annettu 30 päivänä elokuuta 2021,
         tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätösstandardin IFRS 16 osalta
         (ETA: n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon kansainvälisten tilinpäätösstandardien soveltamisesta 19 päivänä heinäkuuta 2002 annetun Euroopan parlamentin ja neuvoston asetuksen (EY) N:o 1606/2002 (1) ja erityisesti sen 3 artiklan 1 kohdan,
         sekä katsoo seuraavaa:
         
                     (1)
                  
                  
                     Tietyt kansainväliset tilinpäätösstandardit ja tulkinnat, jotka olivat voimassa 15 päivänä lokakuuta 2008, hyväksyttiin komission asetuksella (EY) N:o 1126/2008 (2).
                  
               
                     (2)
                  
                  
                     Covid-19-pandemia on aiheuttanut unionille ja sen taloudelle ennennäkemättömän ulkoisen häiriön, minkä vuoksi on tarvittu toimenpiteitä, joilla on mahdollisuuksien mukaan pyritty lieventämään kansalaisiin ja yrityksiin kohdistuvia kielteisiä vaikutuksia.
                  
               
                     (3)
                  
                  
                     Jäsenvaltiot ja unioni ovat toteuttaneet toimenpiteitä helpottaakseen yritysten taloudellista tilannetta, yksityisiin ja julkisiin maksulykkäysjärjestelyihin perustuvat maksuvapaat mukaan luettuina, estääkseen tarpeettomat konkurssit ja työpaikkojen menetykset ja tukeakseen nopeaa elpymistä.
                  
               
                     (4)
                  
                  
                     Kansainvälisiä tilinpäätösstandardeja antava elin International Accounting Standards Board (IASB) julkaisi 28 päivänä maaliskuuta 2020 asiakirjan Covid-19:ään liittyvät vuokrahelpotukset (Muutos IFRS 16:een Vuokrasopimukset), joka hyväksyttiin komission asetuksella (EU) 2020/1434 (3).
                  
               
                     (5)
                  
                  
                     IASB julkaisi 31 päivänä maaliskuuta 2021 asiakirjan Covid-19:ään liittyvät vuokrahelpotukset 30.6.2021 jälkeen (Muutos IFRS 16:een Vuokrasopimukset).
                  
               
                     (6)
                  
                  
                     Kansainvälisen tilinpäätösstandardin IFRS 16 Vuokrasopimukset muutoksella ulotetaan valinnaiset, tilapäiset covid-19:ään liittyvät vuokralle ottajien toimintaa tukevat helpotukset, jotka on myönnetty vuokranmaksuvapaista hyötyville vuokrasopimuksille, joiden maksut alun perin erääntyvät 30 päivänä kesäkuuta 2021 tai sitä ennen, koskemaan vuokranmaksuvapaista hyötyviä vuokrasopimuksia, joiden maksut alun perin erääntyvät 30 päivänä kesäkuuta 2022 tai sitä ennen.
                  
               
                     (7)
                  
                  
                     Kuultuaan Euroopan tilinpäätösraportoinnin neuvoa-antavaa ryhmää (EFRAG) komissio katsoo, että muutos IFRS 16:een Vuokrasopimukset täyttää asetuksen (EY) N:o 1606/2002 3 artiklan 2 kohdassa säädetyt hyväksymisperusteet.
                  
               
                     (8)
                  
                  
                     Sen vuoksi asetusta (EY) N:o 1126/2008 olisi muutettava.
                  
               
                     (9)
                  
                  
                     IASB asetti IFRS 16:een Vuokrasopimukset tehtyjen muutosten voimaantulopäiväksi 1 päivän huhtikuuta 2021. Tämän asetuksen säännöksiä olisi näin ollen sovellettava taannehtivasti, jotta voidaan varmistaa oikeusvarmuus kyseeseen tulevien liikkeeseenlaskijoiden osalta sekä yhdenmukaisuus muiden asetuksessa (EY) N:o 1126/2008 vahvistettujen tilinpäätösstandardien kanssa.
                  
               
                     (10)
                  
                  
                     Kun otetaan huomioon tämän covid-19:ään liittyvän, toiminnan tueksi myönnettävän helpotuksen kiireellisyys, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
                  
               
                     (11)
                  
                  
                     Tässä asetuksessa säädetyt toimenpiteet ovat tilinpäätöskysymysten sääntelykomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Muutetaan asetuksen (EY) N:o 1126/2008 liitteessä kansainvälinen tilinpäätösstandardi IFRS 16 Vuokrasopimukset tämän asetuksen liitteen mukaisesti.
         
         
            2 artikla
            Yritysten on sovellettava 1 artiklassa tarkoitettuja muutoksia 1 päivästä huhtikuuta 2021 alkaen tilikausiin, jotka alkavat viimeistään 1 päivänä tammikuuta 2021 tai sen jälkeen.
         
         
            3 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 30 päivänä elokuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EYVL L 243, 11.9.2002, s. 1.
         
            (2)  Komission asetus (EY) N:o 1126/2008, annettu 3 päivänä marraskuuta 2008, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti (EUVL L 320, 29.11.2008, s. 1).
         
            (3)  Komission asetus (EU) 2020/1434, annettu 9 päivänä lokakuuta 2020, tiettyjen kansainvälisten tilinpäätösstandardien hyväksymisestä Euroopan parlamentin ja neuvoston asetuksen (EY) N:o 1606/2002 mukaisesti annetun asetuksen (EY) N:o 1126/2008 muuttamisesta kansainvälisen tilinpäätösstandardin IFRS 16 osalta (EUVL L 331, 12.10.2020, s. 20).
      
      
         
            LIITE
            Covid-19:ään liittyvät vuokrahelpotukset 30.6.2021 jälkeen
            Muutos IFRS 16:een
            Muutos IFRS 16:een Vuokrasopimukset
            
            Muutetaan kappaletta 46B. Lisätään kappaleet C1C ja C20BA-C20BC.
            VUOKRALLE OTTAJA
            
               Arvostaminen
            
            
               
                  Myöhempi arvostaminen
               
            
            
               Vuokrasopimuksen muutokset
            
            
                     
                        46B
                     
                     
                        Kappaleessa 46A esitetty käytännön apukeino koskee vain vuokrahelpotuksia, jotka ovat välitön seuraus covid-19-pandemiasta, ja on sovellettavissa vain, jos kaikki seuraavat ehdot täyttyvät:
                        
                                    a)
                                 
                                 
                                    vuokrien muutoksesta seuraa tarkistettu vuokrasopimuksen mukainen vastike, joka on olennaisilta osin sama tai pienempi kuin vuokrasopimuksen mukainen vastike välittömästi ennen muutosta;
                                 
                              
                                    b)
                                 
                                 
                                    vuokrien mahdollinen vähennys vaikuttaa vain maksuihin, jotka alun perin erääntyvät 30.6.2022 tai sitä ennen (vuokrahelpotus täyttäisi tämän ehdon esimerkiksi, jos se johtaa pienempiin vuokriin 30.6.2022 tai sitä ennen ja suurempiin vuokriin, jotka jatkuvat pidemmälle kuin 30.6 2022); ja
                                 
                              
                                    c)
                                 
                                 
                                    vuokrasopimuksen muihin ehtoihin ei tule tosiasiallista muutosta.
                                 
                              
                  
               
                  
                     Liite C
                  
                  Voimaantulo ja siirtymäsäännöt
                  VOIMAANTULO
                  
                           
                              C1C
                           
                           
                              Maaliskuussa 2021 julkaistulla asiakirjalla Covid-19:ään liittyvät vuokrahelpotukset 30.6.2021
                                 jälkeen muutettiin kappaletta 46B ja lisättiin kappaleet C20BA–C20BC. Vuokralle ottajan on sovellettava kyseistä muutosta 1.4.2021 tai sen jälkeen alkavilla tilikausilla. Aikaisempi soveltaminen on sallittua, myös tilinpäätöksessä, jota ei 31.3.2021 ole hyväksytty julkaistavaksi.
                           
                        SIIRTYMÄSÄÄNNÖT
                  
                     Covid-19:ään liittyvät vuokrahelpotukset vuokralle ottajilla
                  
                  
                           
                              C20BA
                           
                           
                              Vuokralle ottajan on sovellettava asiakirjaa Covid-19:ään liittyvät vuokrahelpotukset 30.6.2021 jälkeen (ks. kappale C1C) takautuvasti kirjaamalla muutoksen soveltamisen aloittamisesta aiheutuva kertynyt vaikutus kertyneiden voittovarojen (tai jonkin muun oman pääoman erän sen mukaan kuin on asianmukaista) alkusaldon oikaisuksi sen tilikauden alussa, jolla vuokralle ottaja soveltaa muutosta ensimmäisen kerran.
                           
                        
                           
                              C20BB
                           
                           
                              Raportointikaudella, jolla vuokralle ottaja soveltaa ensimmäisen kerran asiakirjaa Covid-19:ään liittyvät vuokrahelpotukset 30.6.2021 jälkeen, sen ei tarvitse esittää IAS 8:n kappaleessa 28(f) vaadittavia tietoja.
                           
                        
                           
                              C20BC
                           
                           
                              Tämän standardin kappaleen 2 mukaisesti vuokralle ottajan on sovellettava kappaleessa 46A esitettyä käytännön apukeinoa johdonmukaisesti ominaispiirteiltään samankaltaisiin sopimuksiin ja samankaltaisissa olosuhteissa riippumatta siitä, milloin sopimus on täyttänyt käytännön apukeinon soveltamisen edellytykset sen seurauksena, että vuokralle ottaja soveltaa asiakirjaa Covid-19:ään liittyvät vuokrahelpotukset (ks. kappale C1A) tai asiakirjaa Covid-19:ään liittyvät vuokrahelpotukset 30.6.2021 jälkeen (ks. kappale C1C).